ORDE do 31 de maio de 2004 pola que se regula o réxime de concertos educativos para as ensinanzas de educación infantil en centros docentes privados para o curso académico 2004-2005.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 04/06/2004

O artigo 46 da Lei 8/2003, do 23 de decembro (DOG do 29 de decembro), de orzamentos xerais da Comunidade Autónoma de Galicia, prevé a transformación da subvención á educación infantil en concertos educativos de acordo co establecido no artigo 15.2º do Real decreto 827/2003, do 27 de xuño (BOE do 28 de xuño), polo que se fixa o calendario de aplicación da nova ordenación do sistema educativo establecida pola Lei orgánica 10/2002, do 23 de decembro (BOE do 24 de decembro), de calidade da educación, fixando que para o ano académico 2004-2005 os convenios e as subvencións actualmente subscritos ou outorgados a centros do segundo ciclo de educación infantil transformaranse en concertos para as ensinanzas de educación infantil, sempre que cumpran os requisitos do réxime de concertos previstos nas leis educativas.
En consecuencia, procede substituír a anual orde de convocatoria de axudas económicas, que se viña realizando desde o curso académico 1991-1992 para centros docentes privados que escolarizaban alumnos de educación infantil de 4 e 5 anos, por esta orde de concertos para o curso académico 2004-2005.
Esta Consellería de Educación e Ordenación Universitaria
DISPÓN:
Primeiro.-O obxecto desta disposición é regular os concertos educativos para subscribir cos centros docentes privados que impartan educación infantil ao alumnado de 4 e 5 anos, e que cumpran cos requisitos regulamentarios.
Segundo.-Esta orde terá vixencia temporal para o curso académico 2004-2005, dado que para o curso 2005-2006 procederase á renovación xeral dos concertos educativos.
Terceiro.-Os centros docentes que desexen acollerse ao sistema de concerto educativo para unidades de educación infantil establecido nesta orde deberán solicitalo á Consellería de Educación e Ordenación Universitaria no prazo de corenta (40) días naturais contados a partir do día seguinte ao da publicación desta orde no Diario Oficial Galicia. As solicitudes irán dirixidas ás delegacións provinciais da Consellería de Educación e Ordenación Universitaria do ámbito territorial no que estean situados os centros, especificando se o concerto é para unidades de catro anos (nados no 2000) ou de cinco anos (nados no 1999) ou mixta (4 e 5 anos), e deberán subscribilas os titulares dos centros, que no suposto de que se trate de persoas xurídicas serán os que ostenten a súa representación, podéndose presentar aquelas en calquera dos rexistros
administrativos que fixa o artigo 38.4º da Lei 30/1992, do 26 de novembro, do procedemento administrativo común.
Cuarto.-As solicitudes faranse no modelo que se xunta no anexo I e irán acompañadas de memoria explicativa na que se faga constar explicitamente:
-Nº de alumnos de 5 anos, nados en 1999.
-Nº de alumnos de 4 anos, nados en 2000.
Quinto.-O titular do centro queda obrigado a ter en funcionamento o número total de unidades que sexan obxecto de concerto educativo. Os centros concertados deberán ter unha relación media alumno/aula, por unidade de educación infantil concertada, en todos os casos, non inferior a 15, nin superior a 25.
Sexto.-A transformación das subvencións concedidas en concerto educativo farase de acordo coas dispoñibilidades orzamentarias e tendo en conta as seguintes prioridades:
1º Concertaranse as unidades de educación infantil que contan con subvención no curso 2003-2004.
2º Concertaranse unidades de educación infantil de centros que impartan tamén educación primaria concertada coa seguinte orde de preferencia:
a) Unidades que escolaricen unicamente alumnos de 5 anos.
b) Unidades que escolaricen unicamente alumnos de 4 anos.
c) Unidades que escolaricen conxuntamente alumnos de 4 e 5 anos cando o centro conte, unicamente, cunha unidade de educación infantil en funcionamento.
3º Poderanse concertar unidades en centros que imparten exclusivamente educación infantil. Dentro de cada un dos apartados anteriores establecerase a seguinte prelación:
1) Centros que atendan a poboacións escolares de condicións socio-económicas desfavorables.
2) Unidades que escolaricen alumnos discapacitados.
3) Centros que desenvolvan experiencias de interese pedagóxico para o sistema educativo.
Sempre que se dea igualdade de condicións, terán preferencia os centros en réxime de cooperativa.
Sétimo.-As solicitudes presentadas serán avaliadas por comisións provinciais, presididas polo delegado provincial de Educación e Ordenación Universitaria, ou persoa en quen delegue, e terán a composición sinalada no punto décimo segundo da Orde do 22 de xaneiro de 2001 (DOG do 24 de xaneiro) para as comisións de concertos educativos.
Oitavo.-As comisións provinciais avaliarán as solicitudes e mais as documentacións presentadas, de acordo cos criterios establecidos nesta orde, e elaborarán unha proposta motivada de resolución.
Estas propostas serán enviadas polas delegacións provinciais á Dirección Xeral de Centros e Ordenación Educativa no prazo máximo de quince días naturais a partir da finalización do prazo de presentación de solicitudes.
Noveno.-A Dirección Xeral de Centros e Ordenación Educativa, á vista da proposta sinalada no punto anterior, formularalle ao conselleiro de Educación e Ordenación Universitaria proposta definitiva de resolución.
A resolución de concesión do concerto educativo ditada polo conselleiro de Educación e Ordenación Universitaria producirase no prazo máximo de seis meses a partir do día seguinte ao da publicación no Diario Oficial de Galicia desta orde. As solicitudes denegadas serán motivadas.
No suposto de que non recaese resolución expresa, dentro do prazo máximo previsto, o sentido do silencio será negativo.
A resolución, que esgotará a vía administrativa, poderá ser obxecto de recurso potestativo de reposición no prazo dun mes, contado a partir do día seguinte ao da súa publicación no Diario Oficial de Galicia, perante o conselleiro de Educación e Ordenación Universitaria, segundo o disposto na Lei 4/1999 (BOE do 14 de xaneiro) de modificación da Lei 30/1992, de réxime xurídico das administracións públicas e do procedemento administrativo común, ou ben os interesados poderán presentar directamente recurso contencioso-administrativo, perante o Tribunal Superior de Xustiza de Galicia, no prazo de dous meses contados a partir do día seguinte ao da súa publicación, conforme se establece na Lei 29/1998, do
13 de xullo, reguladora da xurisdición contencioso-administrativa.
Décimo.-Os concertos educativos formalizaranse en documento administrativo (anexo II), que será asinado polo conselleiro de Educación e Ordenación Universitaria e polo titular ou representante legal do centro, no que se farán constar os dereitos e obrigas recíprocos, así como as características concretas do centro. Se o titular do centro non subscribise o convenio na data que se lle notifique, entenderase decaído no seu dereito.
Décimo primeiro.-A contía global dos fondos públicos destinados ao sostemento das unidades de educación infantil concertadas será a que figure na Lei de orzamentos xerais da Comunidade Autónoma de Galicia.
Décimo segundo.-Esta orde entrará en vigor ao día seguinte ao da súa publicación no Diario Oficial de Galicia.
Décimo terceiro.-Autorízase a Dirección Xeral de Centros e Ordenación Educativa a ditar os actos e disposicións complementarios que se consideren necesarios para o desenvolvemento desta orde.
Santiago de Compostela, 31 de maio de 2004.
Celso Currás Fernández
Conselleiro de Educación e Ordenación Universitaria
ANEXO II
En Santiago de Compostela o 1 de setembro de 2004
Dunha parte:
Celso Currás Fernández, conselleiro de Educación e Ordenación Universitaria
Doutra parte:
D na condición de titular/representante legal do centro do cal se expresan a continuación os datos:
Denominación:
Código:
Localidade:
Concello:
Provincia:
A teor do disposto nos artigos 3.2º e 25 do Regulamento de normas básicas sobre concertos educativos, aprobado polo Real decreto 2377/1985, do 18 de decembro (BOE do 27 de decembro), no sucesivo regulamento, e de acordo coa Orde do ... de 2004 (DOG ...).
Acordan:
Subscribir este concerto educativo, conforme as seguintes cláusulas:
Primeira.-Este concerto educativo ten por obxecto o sostemento con fondos públicos de unidades de educación infantil en centros privados que escolaricen alumnos de 4 e 5 anos.
Segunda.-Terá vixencia dende o 1º de setembro de 2004 ata o 31 de agosto de 2005, ambos os incluídos, e para ... unidades.
Terceira.-A Administración obrígase á asignación de fondos públicos para o sostemento das unidades concertadas nos termos sinalados nos artigos 12, 13 e, se é o caso, na disposición adicional cuarta do regulamento.
A Administración educativa satisfaralle ao persoal docente do centro concertado os salarios correspondentes en concepto de pagamento delegado e en nome da entidade titular do centro, sen que ese aboamento signifique relación laboral algunha entre a Consellería de Educación e Ordenación Universitaria e o mencionado persoal docente.
Cuarta.-O titular do centro obrígase a impartir as ensinanzas obxecto deste convenio gratuitamente, sen percibir concepto algún que, directa ou indirectamente, supoña unha contrapartida económica pola impartición das ditas ensinanzas, de acordo cos correspondentes deseños curriculares base e planos de estudo e con suxeición ás normas de ordenación académica en vigor, agás as autorizadas expresamente para actividades ou servizos complementarios pola Administración educativa que, en todo caso, terán carácter voluntario para o alumnado.
Quinta.-O titular do centro queda obrigado a ter en funcionamento o número total de unidades que son obxecto de concerto educativo. As ditas unidades terán unha relación media alumno/aula non inferior a 15, nin superior a 25.
Sexta.-Polo concerto, o titular do centro obrígase co cumprimento das normas de admisión de alumnos que se establecen no artigo 72 e na disposición adicional quinta da Lei orgánica 10/2002, de calidade da educación, no Decreto 87/1995, do 10 de marzo, polo que se regula a admisión de alumnos nos centros sostidos con fondos públicos de educación infantil, de educación
primaria e de educación secundaria, na Orde do 16 de marzo de 2001 pola que se regula o procedemento para admisión de alumnos en educación infantil, primaria e secundaria obrigatoria en centros sostidos con fondos públicos, e demais normativa aplicable ao procedemento de admisión de alumnos nos centros sostidos con fondos públicos.
Sétima.-O titular do centro obrígase a manter e, de ser o caso, a constituír os órganos de goberno a que se refire o artigo 54 da Lei orgánica reguladora do dereito á educación, modificado pola disposición final primeira, punto 3, da Lei orgánica 9/1995, do 20 de novembro, da participación, a avaliación e o goberno dos centros docentes e pola disposición final primeira, punto 3, da Lei orgánica 10/2002, de calidade da educación, e o artigo 26 do regulamento.
Oitava.-A provisión de vacantes do persoal docente que se produzan no centro concertado realizarase conforme o disposto no artigo 60 da Lei orgánica reguladora do dereito á educación, modificado pola Lei orgánica 9/1995, do 20 de novembro, da participación, a avaliación e o goberno dos centros docentes, e no artigo 26.3º do regulamento.
Novena.-O titular do centro concertado deberá facer constar na súa documentación e na súa publicidade a condición de centro concertado.
Igualmente o titular deberá poñer en coñecemento dos membros da comunidade escolar e, se é o caso, das autoridades competentes o carácter propio do centro, no suposto de que o tivese.
Décima.-Para a execución do concerto, o titular do centro adoptará as seguintes medidas:
1. Para efectos do aboamento das cantidades correspondentes a salarios o titular do centro concertado facilitaralle á Administración educativa competente as nóminas do persoal docente, as liquidacións das cotizacións á Seguridade Social mediante a formalización e remisión dos documentos oficiais de cotización correspondentes, así como os partes de alta, baixa ou alteración.
2. As altas e baixas do persoal docente no réxime da Seguridade Social xestionaraas o titular do centro na súa condición de empregador na relación laboral. As devanditas circunstancias deberán ser acreditadas por este ante a Administración educativa competente.
As responsabilidades que puidesen derivarse do incumprimento das obrigas de altas, baixas e liquidación de cotizacións, serán por conta do titular do centro.
3. Nas nóminas relacionaranse os profesores correspondentes ás unidades concertadas sen que, en ningún caso, o custo de cada unidade, excluída a antigüidade, poida exceder dos módulos económicos de distribución de fondos públicos para o sostemento de centros concertados.
4. Todas as actividades do profesorado do centro concertado, tanto lectivas coma non lectivas, retribuídas pola Administración prestaranse no nivel de ensino obxecto deste concerto.
5. As cantidades aboadas pola Administración, en concepto de outros gastos, xustificaranse, ao final de cada ano natural, mediante a presentación polo titular da certificación do acordo do consello escolar aprobatorio das contas.
Décimo primeira.-Serán causas de extinción deste concerto as sinaladas no título VI do regulamento.
Décimo segunda.-As incidencias ou cuestións litixiosas que xurdan durante o tempo de aplicación deste concerto serán resoltas polo conselleiro de Educación e Ordenación Universitaria ou órgano en que delegue.
E para que así conste, na data e lugar antes indicados, asinan este por triplicado.
Pola Consellería de Educación e Ordenación Universitaria: Celso Currás Fernández, conselleiro.
Polo centro privado: (asdo.)
CONSELLERÍA DE POLÍTICA AGROALIMENTARIA E
DESENVOLVEMENTO RURAL